ตลาดหุ้นสหรัฐฯดิ่งลงแรง
ตลาดหุ้นสหรัฐฯวานนี้ ดิ่งลงอย่างแรงนักลงทุนรอถ้อยแถลงสำคัญของเฟด ขณะที่ราคาน้ำมันปิดผสมผสาน
31 ส.ค. 2555

ตลาดหุ้นสหรัฐฯวานนี้ ดิ่งลงอย่างแรงนักลงทุนรอถ้อยแถลงสำคัญของเฟด ขณะที่ราคาน้ำมันปิดผสมผสาน ตลาดหุ้นสหรัฐฯวานนี้(30ส.ค.) ดิ่งลงอย่างแรง ก่อนหน้าคำแถลงที่ได้รับการจับตาจากนักลงทุนอย่างมากของเบน เบอร์นันกี ประธานธนาคารกลางสหรัฐฯในวันศุกร์(31) ท่ามกลางความกังวลต่อปัญหาหนี้สินยุโรปที่ส่งผลกระทบต่อการเติบโตของเศรษฐกิจโลก        ดัชนีหุ้นดาวโจนส์ ลดลง 106.77 จุด (0.81 เปอร์เซ็นต์) ปิดที่ 13,000.71 จุด แนสแดค ลดลง 32.48 จุด (1.05 เปอร์เซ็นต์) ปิดที่ 3,048.71 จุด เอสแอนด์พี ลดลง 11.01 จุด (0.78 เปอร์เซ็นต์) ปิดที่ 1,399.48 จุด 
ขณะที่ราคาน้ำมันปิดผสมผสาน หลังเฮอร์ริเคนไอแซค เคลื่อนผ่านอ่าวเม็กซิโกโดยไม่ได้ก่อความเสียหายใดๆแก๋ฐานการผลิต       สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนตุลาคม ลดลง 94 เซนต์ ปิดที่ 94.62 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน เพิ่มขึ้น 11 เซนต์ ปิดที่ 112.65 ดอลลาร์ต่อบาร์เรล